**2.pielikums**

**Ostas sistēmas dizaina un User Interface XML (UIX) darbi**

**TEHNISKĀ SPECIFIKĀCIJA**

1. **Iepirkuma mērķis.**

Mērķis – digitālo/interaktīvo materiālu dizaina izstrāde un maketēšana atbilstoši Pasūtītāja darba uzdevumam. Materiāli tiks izvietoti elektroniskā veidā tīmekļa vietnē www.rop.lv un citām ostas informācijas sistēmām, tai skaitā arī planšetdatoros izstāžu un prezentāciju laikā saistīto grafikas elementu dizaina izstrādi (turpmāk tekstā – Dizains).

1. **Prasības digitālo risinājumu dizaina izstrādes, maketēšanas un UX/UI darbiem.**
   1. Izpildītājam pēc Pasūtītāja pieprasījuma jānodrošina digitālo risinājumu dizaina izstrādes un maketēšanas pakalpojumi.
   2. Izpildītājam jānodrošina dizaina un maketu izstrāde par konkrētām Pasūtītāja tēmām un atbilstoši konkrētam darba uzdevumam un sniegtajai informācijai, kā arī jāpiedāvā vairāki vizuāli varianti katram dizaina un maketēšanas materiālam. Ja nepieciešams, Pasūtītājs ir tiesīgs lūgt izstrādāt vairākus variantus. Par detaļām Izpildītājs un Pasūtītājs vienojas pirms darbu uzsākšanas. Dizaina un maketēšanas skiču izstrādes gaitā Izpildītājs sadarbojas ar Pasūtītāju, nepieciešamības gadījumā veicot prasītās izmaiņas.
   3. Dizaina, maketēšanas un UX/UI izstrādē jāņem vērā, ka:
      1. pilotsistēmām un tīmekļvietnes jaunajam dizainam ir jābūt pielāgojamam (*responsive)* un jāatbalsta vismaz 4 lūzuma punkti (*breakpoints)* – liela izmēra ekrāns, galda dators, planšetdators un viedtālrunis;
      2. tīmekļa vietnes pieejamībai jāatbilst WCAG 2.0 vadlīnijām un standartam EN 301 549 (vai ekvivalentam);
      3. izstrādātie materiāli paredzēti lietošanai elektroniskā formātā (jānodrošina JPEG un PDF formāts);
      4. izstrādātie materiāli iesniedzami Pasūtītājam augstas izšķirtspējas un zemākas izšķirtspējas formātā, lai nodrošinātu konkrēta uzdevuma veikšanas maketēšanas un UX/UI prasību izpildi.
   4. Izgatavojamajiem vizuālajam materiālam jāatbilst šādiem kritērijiem:
      1. vizuālā materiālu vēstījums ir skaidri saprotams un nolasāms; ja dizainā izmantota salīdzināmā informācija, tad tā attēlota kontekstuāli;
      2. vizuālā materiāla grafiskā un/vai fotogrāfiskā atbilstība galvenajai notikuma idejai;
      3. vizuālais materiāls atbilst Latvijas Jūras akadēmijas zīmola vienotajai identitātei;
      4. vizuālais materiāls ir pielāgots mērķauditorijai, pasākuma specifikai;
      5. vizuālā materiāla kompozīcijai jāatbilst vispārpieņemtajiem kanoniem: līnija, laukums, punkts, krāsas, forma, grafika, burtu fonts, līdzsvars, proporcijas, elegance, vienkāršība un dizaina tīrība.
2. **Pakalpojumu sniegšanas kārtība**
   1. Izpildītājs nodrošina resursus, tai skaitā administratīvos un tehniskos resursus, kvalitatīvai pakalpojumu sniegšanai.
   2. Izpildītājs darba uzdevumu izpildi veic pēc Pasūtītāja pieprasījuma, vienojoties par darbu izpildei nepieciešamo stundu skaitu, izmaksām un izpildes termiņiem. Pasūtītājam nav pienākuma nodrošināt konkrētu darba uzdevumu apjomu mēneša vai līguma darbības ietvaros.
   3. Katram dizaina maketa izstrādes pasūtījumam Izpildītājs sagatavo un ar elektroniskā pasta starpniecību iesniedz Pasūtītājam skices ar ne mazāk kā 2 (diviem) dizaina variantiem. Šajā punktā minētais uzdevums izpildāms pēc Pasūtītāja elektroniski nosūtīta pieprasījuma uz Līgumā norādītās Pakalpojuma sniedzēja kontaktpersonas e-pasta adresi, tajā norādot veicamo darbu un skiču iesniegšanas termiņu. Pasūtītājs rakstveida formā, izmantojot elektroniskā pasta saziņu, saskaņo 1 (vienu) dizaina variantu tālākai izstrādei.
   4. Izpildītājs izstrādā un ar elektroniskā pasta starpniecību iesniedz dizaina maketu pirmreizējai saskaņošanai ne vēlāk kā 3 (trīs) darba dienu laikā no Pasūtītāja pilnvarotās personas izvēlētā dizaina skiču apstiprināšanas dienas.
   5. Pasūtītāja pilnvarotā persona 2 (divu) darba dienu laikā no maketa iesniegšanas dienas apstiprina maketu vai arī ar elektroniskā pasta starpniecību nosūta Pakalpojuma sniedzējam paziņojumu par nepieciešamajiem labojumiem.
   6. Izpildītājs 3 (trīs) darba dienu laikā no Pasūtītāja pilnvarotās personas minētā paziņojuma par nepieciešamajiem labojumiem nosūtīšanas dienas veic visus nepieciešamos labojumus un atkārtoti iesniedz dizaina maketu otrreizējai saskaņošanai uz Pasūtītāja pilnvarotās personas elektroniskā pasta adresi.
   7. Izpildītājs ne vēlāk kā 2 (divu) darba dienu laikā no maketa apstiprināšanas dienas ar elektroniskā pasta starpniecību iesniedz Pasūtītāja pilnvarotajai personai pilnībā izstrādātu gala maketu (augstas izšķirtspējas PDF, EPS vai citā piemērotā formātā).
   8. Par sniegtajiem pakalpojumiem Izpildītājs iesniedz Pasūtītājam darbu pieņemšanas – nodošanas aktu 1 (vienu) reizi mēnesī, norādot visus iepriekšējā mēneša ietvaros veiktos darbus, atšifrējot datumu, līguma numuru, darba uzdevumu numuru, katra darba nosaukumu, darbu izpildei patērētās stundas un kopējās pakalpojumu izmaksas saskaņā ar Finanšu piedāvājumā norādītajām attiecīgā pakalpojuma veida 1 (vienas) darba stundas izmaksām.